Kommissionens beslutning

om ændring af den i Italien gældende støtteforanstaltning til fordel for skibsbygningsindustrien

(Teksten på italiensk er den eneste autentiske)

KOMMISSIONEN FOR DET EUROPÆISKE ØKONOMISKE FÆLLESSKAB HAR —

under henvisning til traktaten om oprettelse af Det europæiske Fællesskab, særlig artiklerne 92 og 93,

under henvisning til det italienske forslag til lov om ændring af lov nr. 522 af 17. juli 1954 (lov om støtte til skibsbyggeri), hvorom Kommissionen blev underrettet af den italienske regering den 11. august 1960 i overensstemmelse med artikel 93, stk. 3, første afsnit, og

ud fra følgende betragtninger:

Det nævnte lovforslag ville medføre en forhøjelse af støtten til skibsbygningsindustrien i forhold til den nugældende ordning, samt gøre foranstaltningen smidigere;

den italienske regering anfører særlig følgende motiver til retfærdiggørelse af de påtænkte foranstaltninger:

- den meget alvorlige krise i den italienske skibsbygningsindustri,

- de økonomiske og sociale problemer, som skyldes overskuddet af arbejdskraft på de italienske skibsværfter;

lovforslaget udgør en integrerende del af et saneringsprogram for den italienske skibsbygningsindustri, som skal være gennemført inden 1964, hvor loven om støtte til skibsbyggeri udløber;

gennemførelsen af et omfattende, kortfristet saneringsprogram bidrager til at fremme "udviklingen" af en erhvervsgren i henhold til artikel 92, stk. 3, afsnit c, første led;

den italienske regering har påberåbt sig denne undtagelsesbestemmelse til støtte for lovforslaget;

ved skrivelsen af 18. februar 1961 indvilligede den italienske regering i senest seks måneder efter lovens vedtagelse at forelægge Kommissionen det endelige program for sanering af den italienske skibsbygningsindustri, som hidtil kun har kunnet forelægges i kortfattet og generel form;

ved samme skrivelse erklærede den italienske regering sig endvidere rede til hvert halve år at underrette Kommissionen om de gjorte fremskridt med hensyn til reoganisering af værftsindustrien, og om de påtænkte industrielle initiativer til skabelse af nye arbejdspladser;

det fremgår af den italienske regerings programerklæring, der er bilagt dens skrivelse af 18. februar 1961, at den vil drage omsorg for, at skibsbygningsindustriens konkurrenceevne normaliseres inden for de udtrykkeligt fastsatte tidsfrister;

undtagelsesbestemmelsen i artikel 92, stk. 3, afsnit c, første led, kan således anvendes på det nævnte lovforslag;

i den nuværende markedssituation påvirker de påtænkte støtteforanstaltninger i den nærmeste fremtid ikke samhandelsvilkårene i strid med den fælles interesse;

det er i øvrigt nødvendigt at overvåge gennemførelsen af den nye støtteforanstaltning særlig for at sikre, at de i artikel 92, stk. 3, afsnit c, første led, fastsatte betingelser stadig kan opfyldes under hensyntagen til den gradvise gennemførelse af det fælles marked;

særlig kan en ændring af den i lovforslaget fortsatte konjunkturkoefficient påvirke samhandelsvilkårene —

TRUFFET FØLGENDE BESLUTNING:

Artikel 1

Det italienske forslag til lov nr. 2395 om ændring af lov nr. 522 af 17. juli 1954 (lov om støtte til skibsbyggeri) kan med bibeholdelse af udløbsdatoen den 17. juli 1964 betragtes som forenelig med fællesmarkedet i henhold til artikel 92, stk. 3, afsnit c), første led, for så vidt den italienske regering:

a) gennemfører det påtænkte program for sanering af den italienske skibsbygningsindustri inden for de fastsatte frister;

b) sikrer at støtten ikke i mærkbar grad påvirker skibsværfterne i de øvrige medlemsstaters konkurrencemæssige stilling.

Artikel 2

Den italienske regering forelægger senest seks måneder efter lovens ikrafttræden Kommissionen det endelige program for sanering af den italienske skibsbygningsindustri.

Artikel 3

I samarbejde med medlemsstaterne udarbejder Kommissionen en fremgangsmåde, der sikrer overholdelsen af den i artikel 1, afsnit b), anførte betingelse.

Artikel 4

Den italienske regering underretter hvert halve år Kommissionen om:

- den almindelige udvikling i den italienske skibsbygningsindustri,

- betingelserne for anvendelse af støtteforanstaltningen i den forløbne periode og,

- de gjorte fremskridt med hensyn til gennemførelsen af saneringsprogrammet.

Artikel 5

Den italienske regering underretter rettidigt Kommissionen om enhver påtænkt ændring af den i lovforslagets artikel 2 (traktatens artikel 93, stk. 3) omhandlede konjunkturkoefficient.

Artikel 6

Denne beslutning er rettet til Den italienske Republik.

Udfærdiget i Strasbourg, den 8. marts 1961.

På Kommissionens vegne

W. Hallstein

Formand

--------------------------------------------------